Bakaulengwe le bokgaitsadi ba kwa Russia ba ne ba dirisa “paka [eo] e e dumelang,” ka tsela e e molemo ka gore ka bonako fela ba oketse seabe sa bone mo tirong ya go rera mme batho ba le bantsi ba ne ba amogela molaetsa. (2 Tim. 4:2) Motho mongwe o ne a re: “Batho ba ne ba kgatlhegela bodumedi fela thata.” Go ise go ye kae, palo ya baboledi, babulatsela le diphuthego e ne ya oketsega thata. Tota e bile, go tloga ka 1990 go ya go 1995, palo ya Basupi ba kwa Moscow e ne ya gola ka lobelo lo logolo go tswa go ba le 300 go ya go ba ba fetang 5 000! Fa palo ya batlhanka ba basha ba ga Jehofa kwa Moscow e ntse e gola, baganetsi ba kgololesego ya bodumedi ba ne ba simolola go tsenwa ke tsebetsebe. Mo magareng a bo1990, ba ne ba ba tlhasela ka go simolola ntwa ya semolao. Ntwa eo e ne e tla tsaya dikarolo di le nnè tse di neng di tla tsaya lobaka lo loleele pele ga kgabagare e rarabololwa.